b'\n_START_ARTICLE_\nFinale Stanleyjevega pokala 1928\n_START_SECTION_\nPoti do finala\n_START_PARAGRAPH_\nRedni del NHL sezone 1927/28 je potekal po enakem sistemu kot sezono poprej, 10 mo\xc5\xa1tev je bilo razvr\xc5\xa1\xc4\x8denih v Kanadsko in Ameri\xc5\xa1ko divizijo. Od teh 10 se je le 6 ekip prebilo v kon\xc4\x8dnico, kjer sta se najprej med seboj pomerili drugo in tretje mo\xc5\xa1tvo iz vsake divizije. Zmagovalec je nato palice prekri\xc5\xbeal s prvouvr\xc5\xa1\xc4\x8denim mo\xc5\xa1tvom iz svoje divizije. Po tem postopku dobljeni dve ekipi sta v finalu tekmovali med seboj za Stanleyjev pokal, ti ekipi sta bili torej avtomati\xc4\x8dno iz razli\xc4\x8dnih divizij._NEWLINE_New York Rangersi so redni del sezone zaklju\xc4\x8dili na 2. mestu Ameri\xc5\xa1ke divizije, s 4 to\xc4\x8dkami zaostanka za Boston Bruinsi. Sledil je \xc4\x8detrtfinalni obra\xc4\x8dun s Pittsburgh Piratesi, ki so ga Rangersi dobili s skupnim izidom 6\xe2\x80\x934. V polfinalu so jih nato \xc4\x8dakali Bruinsi, ki so jih Rangersi za svoje zgodovinsko napredovanje v finale Stanleyjevega pokala porazili s skupnim rezultatom 5\xe2\x80\x932._NEWLINE_Tudi Maroonsi so redni del kon\xc4\x8dali na 2. mestu svoje divizije, v \xc4\x8detrtfinalu so se pomerili z Ottawa Senatorsi in slavili s 3\xe2\x80\x931. Njihov polfinalni tekmec so bili mestni tekmeci Montreal Canadiensi, ki so padli s skupnim izidom 3\xe2\x80\x932.'